Predkladacia správa

	Podľa § 70 ods. 2 zákona Národnej rady Slovenskej republiky č. 350/1996      Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len “ministerstvo”) ako ústredný orgán štátnej správy pre sociálnu pomoc predkladá na rokovanie vlády Slovenskej republiky návrh poslanca Jozefa Buriana na vydanie zákona, ktorým sa mení a dopĺňa zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov (tlač 883).

	Účelom predkladaného návrhu poslanca je realizácia čl. 39 ods. 1 Ústavy Slovenskej republiky (ďalej len “ústava”), ktorý ustanovuje právo na primerané hmotné zabezpečenie v starobe a pri nespôsobilosti na prácu, ako aj pri strate živiteľa.

	Predkladaný návrh poslanca obsahuje zmeny a doplnenia, ktoré sa týkajú rozšírenia vecného rozsahu ustanoveného zákonom o pomoci v hmotnej núdzi. 

Navrhuje sa, aby poberatelia starobného dôchodku, predčasného starobného dôchodku, invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70 %, vdovského dôchodku, vdoveckého dôchodku a sirotského dôchodku obojstranne osirelého dieťaťa boli riešení osobitnou sociálnou dávkou.

	Navrhuje sa zaviesť sociálnu dávku pre poberateľa dôchodku, ktorý je v hmotnej núdzi a nevznikol mu nárok na dávku v hmotnej núdzi a príspevky k dávke v hmotnej núdzi a poberateľa dôchodku, ktorý je v hmotnej núdzi a vznikol mu nárok na dávku v hmotnej núdzi a príspevky k dávke v hmotnej núdzi.

Návrh na zavedenie osobitnej sociálnej dávky pre uvedenú skupinu občanov je nesystémový krok, nie je v súlade s filozofiou zákona a zakladá diskriminačný prvok vo vzťahu k ostatným občanom posudzovaným na účely hmotnej núdze.

  Zákonom o pomoci v hmotnej núdzi sa realizuje čl. 39 ods. 2 ústavy, podľa ktorého každý, kto je v hmotnej núdzi má právo na takú pomoc, ktorá je nevyhnutná na zabezpečenie základných životných podmienok. 

Pomoc v hmotnej núdzi sa poskytuje občanovi v hmotnej núdzi a fyzickým osobám, ktoré sa s týmto občanom spoločne posudzujú formou dávky v hmotnej núdzi a príspevkov k dávke v hmotnej núdzi tak, že ich príjem sa dopĺňa dávkou a príspevkami do súm taxatívne ustanovených v zákone o pomoci v hmotnej núdzi.

Predkladaným návrhom poslanca sa nesystémovo navrhuje u vymedzenej skupiny občanov v hmotnej núdzi doplniť ich príjem a príjem osôb, ktoré sa s nimi spoločne posudzujú osobitnou sociálnou dávkou do súm životného minima ustanovených osobitným predpisom.

Zákon o pomoci v hmotnej núdzi zohľadňuje u uvedenej skupiny občanov ich sociálnu situáciu, v ktorej sa ocitli v dôsledku uznanej sociálnej udalosti (vek, nepriaznivý zdravotný stav, strata člena rodiny) tak, že na účely určenia výšky dávky v hmotnej núdzi a príspevkov k dávke v hmotnej núdzi sa nepovažuje za príjem časť ich priznaného dôchodku, ako aj časť z ďalších príjmov, ktoré uvedená skupina občanov môže okrem dôchodku poberať (napr. príjem zo závislej činnosti, prídavok na dieťa a ďalšie, ktoré sú taxatívne ustanovené v zákone o pomoci v hmotnej núdzi).

Uvedenú skupinu občanov rieši zákon o sociálnej pomoci aj poskytovaním ochranného príspevku k dávke v hmotnej núdzi, ktorý sa im poskytuje bez toho, aby sa skúmala možnosť zabezpečiť si príjem alebo zvýšiť si príjem vlastnou prácou. Týmto spôsobom zákon o pomoci v hmotnej núdzi  chráni skupinu občanov, ktorí z dôvodu veku, nepriaznivého zdravotného stavu, alebo z iného zákonom uznaného dôvodu, nie sú schopní dočasne alebo dlhodobo zabezpečiť si základné životné podmienky a riešiť si svoju hmotnú núdzu. Ide o prejav solidarity spoločnosti a garancie štátu na ochranu tejto skupiny občanov, a to nad rámec ich základných životných potrieb. 

Záver

	Vzhľadom na uvedené ministerstvo neodporúča vláde Slovenskej republiky vysloviť s návrhom poslanca Jozefa Buriana na vydanie zákona, ktorým sa mení a dopĺňa zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov (tlač 883) súhlas.

Bratislava 18. októbra 2004